Hnilická Kýčera

Hnilická Kýčera (Malá Fatra - Martinské hole, Letná turistická mapa 1:50 000, Vojenský kartografický ústav, š.p., Harmanec) je vrch v hlavnom hrebeni Lúčanskej Malej Fatry. Leží približne  juhovýchodne od Rajca. Lokalitou prechádza Medzinárodná diaľková turistická trasa E3.

 Poloha 
Nachádza sa v južnej časti pohoria, v geomorfologickom podcelku Lúčanská Fatra a jej časti Kýčery. Vrch leží v Žilinskom kraji, na rozhraní okresov Žilina a Martin a zasahuje na katastrálne územia mesta Rajec a obcí Kláštor pod Znievom a Valča. Severným smerom po hrebeni sa nachádza Oselná (), juhozápadným susedom v hrebeni je Úplaz (), juhovýchodne leží Velebná () a západne Rajecká skala ().

 Opis 
Vrch je súčasťou hlavného hrebeňa, ktorý vedie od severu z Martinských holí cez sedlo Majbíková a pokračuje južným smerom sedlom pod Hnilickou Kýčerou a cez Skalky na Kľak. Je pomerne výrazný, nakoľko susedné vrchy v hlavnom hrebeni sú nižšie a menej mohutné. Vrch je husto zalesnený, no samotný vrchol pokrýva horská lúka, umožňujúca kruhový rozhľad. Pod vrcholom sa nachádza Sedlo pod Hnilickou Kýčerou s prameňom pitnej vody. Zo sedla vedie  turistická značka na vrchol, pričom tento chodník patrí medzi najstrmšie výstupy v Malej Fatre.

Západné svahy, zvažujúce sa do Porubskej doliny, odvodňuje Porubský potok, smerujúci do rieky Rajčanka, východnú časť odvodňuje Hnilický potok a južné svahy Sloviansky potok, oba prítoky Valčianskeho potoka, smerujúceho do rieky Turiec. 

 Výhľady 
Vďaka nadmorskej výške je z odlesneného vrcholu kruhový výhľad. Južný smer sčasti obmedzuje hlavný hrebeň a mohutný masív Kľaku, inak ponúka Hnilická Kýčera zaujímavé výhľady na veľkú časť Lúčanskej Fatry, Žilinskú i Turčiansku kotlinu. Pri vhodných podmienkach sú pozorovateľné pohorie Vtáčnik, Kremnické vrchy, Veľká Fatra, Západné Tatry, časť Nízkych Tatier, Moravsko-sliezske Beskydy a Javorníky.

 Prístup 
 po  značenej trase E3:
 z Hornej lúky cez sedlo Majbíková zo severného smeru
 z Úplazu cez sedlo pod Hnilickou Kýčerou z južného smeru
 po  zelenej značke:
 z Rajca Porubskou dolinou cez sedlo pod Hnilickou Kýčerou
 z Valče cez Sloviansku dolinu a sedlo pod Hnilickou Kýčerou

 Referencie 

 Pozri aj 
 Lúčanská Fatra
 Zoznam vrcholov v Malej Fatre

 Iné projekty 

 Externé odkazy 
 Poloha na turistickej mape

 Zdroj 

Kategória:Vrchy v Lúčanskej Fatre
Kategória:Vrchy v Malej Fatre
Kategória:Tisícovky na Slovensku
Kategória:Vrchy v okrese Žilina
Kategória:Vrchy v okrese Martin